DA Den Europæiske Unions Tidende C 292/12

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 292/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»NÜRNBERGER BRATWÜRSTE«/»NÜRNBERGER ROSTBRATWÜRSTE«

EU-nr.: PGI-DE-02191 — 28.9.2016

BOB ( ) BGB ( X )

1. Ansøgende sammenslutning og legitim interesse

Ansøgende sammenslutning/ansøger:

Schutzverband Nürnberger Bratwürste e.V. Am Trödelmarkt 58 90403 Nürnberg TYSKLAND Tlf. +49 9119373877, info@nuernberger-bratwuerste.de

Sammenslutningen til beskyttelse af »Nürnberger Bratwürste« (Schutzverband Nürnberger Bratwürste) er en sammenslutning af producenter af Nürnberger Bratwürste.

2. Medlemsstat eller tredjeland

Tyskland

3. Afsnit i varespecifikationen, som berøres af ændringen

— ☐ Produktets betegnelse — ☐ Beskrivelse af produktet — ☐ Geografisk område — ☐ Bevis for oprindelse — ☐ Produktionsmetode — ☐ Tilknytning til det geografiske område — ☐ Mærkning — ☒ Andet (emballering, kontrolinstanser)

4. Type ændring(er)

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

e) Fremstillingsmetode:

Efter det følgende sidste afsnit:

Alle etaper i produktionen af »Nürnberger Bratwürste«/»Nürnberger Rostbratwürste« finder sted i det afgrænsede geografiske område. Der er tale om følgende:

— formindskelse af kødets volumen ved findeling eller hakning

— blanding af det findelte/hakkede kød og blanding med krydderier til dannelse af pølseblandingen

— påfyldning i fåretarmene

der tilføjes:

og

— emballering af pølserne.

Begrundelse:

Emballeringen af Nürnberger (Rost-)Bratwürste sker traditionelt i producentens virksomhed og dermed i det afgrænsede geografiske område. Navnlig pølsernes kvalitet kræver hurtig emballering for at bevare friskheden og smagsegenskaberne. Nürnberger (Rost-)Bratwürste er meget følsomme hakkede kødprodukter med en særlig fin krydring, som har en relativt kort holdbarhed og skal holdes afkølet uden afbrydelser. Hvis emballeringen ikke finder sted umiddelbart efter fremstillingen, kan dette medføre varige kvalitetstab. Allerede i forbindelse med den normale transport, som overholder hygiejnebestemmelserne, vil der således forekomme varige kvalitetstab med hensyn til friskhed, smagsegenskaber og fysiske egenskaber, f.eks. udtørring og brunfarvning. Transporten til et andet sted er også forbundet med en betydelig risiko for forurening eller kontaminering med patogener, navnlig i forbindelse med råvarerne. Resultaterne af to undersøgelser gennemført af uafhængige institutioner, der arbejder inden for levnedsmiddelkontrolområdet, bekræfter, at der allerede få timer efter afsendelsen af uemballerede Nürnberger (Rost-)Bratwürste i store beholdere forekommer tiltagende afvigelser i de sensoriske og mikrobiologiske kvalitetsegenskaber. Der er dermed risiko for, at denne negative påvirkning videreføres ved en efterfølgende emballering. I sidste ende kan transport af produktet til et andet sted således også skade den geografiske betegnelses omdømme.

I forbindelse med emballeringsprocessen gennemføres desuden væsentlige fremstillingstrin nævnt i varespecifikationen, idet for lange eller for korte pølser kasseres. I den sammenhæng foretages der endvidere en kvalitetskontrol, hvor eventuelle kvalitetsafvigelser straks registreres af sagkyndige personer.

Ved Nürnberger (Rost-)Bratwürste er der på grund af produktets art ikke sikkerhed for sporbarhed og oprindelse, medmindre BGB-virksomheden selv foretager emballeringen umiddelbart efter fremstillingen. For hvis Nürnberger (Rost-)Bratwürste sælges i løs vægt eller i store beholdere og først emballeres senere, er der risiko for, at der i den forbindelse iblandes lignende grillpølser. I dette tilfælde kan det være vanskeligt at kontrollere, om der udelukkende er tale om det originale produkt.

g) Kontrolinstans(er):

Navn og adresse på de offentlige myndigheder, som er ansvarlige for producent- og misbrugskontrol, skal opdateres som følger:

For producentkontrol:

Navn: Bayerische Landesanstalt für Landwirtschaft Institut für Ernährungswirtschaft und Märkte Adresse: Menzinger Str. 54 80638 München TYSKLAND Tlf. +49 89178000 Fax +49 8917800313

For misbrugskontrol:

Navn: Bayerisches Staatsministerium für Umwelt und Gesundheit Adresse: Rosenkavalierplatz 2 81925 München TYSKLAND Tlf. +49 8912610 Fax +49 8912611122

Begrundelse:

Navn og adresse på de offentlige myndigheder, som er ansvarlige for producent- og misbrugskontrol, var ikke længere aktuelle. Henvisningen til Lacon GmbH skal slettes. Producenter kan aktuelt vælge mellem flere bemyndigede kontrolinstanser i Bayern.

ENHEDSDOKUMENT

»NÜRNBERGER BRATWÜRSTE«/»NÜRNBERGER ROSTBRATWÜRSTE«

EU-nr.: PGI-DE-02191 — 28.9.2016

BOB ( ) BGB ( X )

1. Betegnelse(r)

»Nürnberger Bratwürste«/»Nürnberger Rostbratwürste«

2. Medlemsstat eller tredjeland

Tyskland

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

7-9 cm lang grillpølse i en tæt fåretarm, mellemfint hakket; vægt pr. stk. i rå tilstand: ca. 20-25 g

Sammensætning:

Rent svinekød, fedtholdigt kød, især kød og flæsk fra svinebryst, -kæbe og -ryg, ingen fyldstoffer, ikke konserveret (med undtagelse af røgede grillpølser), krydderiblandingen varierer alt efter den opskrift, som er gået i arv, men specielt merian er typisk; der skal være mindst 12 % bindevævsfrit kødprotein og et absolut fedtindhold på højst 35 %; procentdelen af bindevævsfrit kødprotein i den samlede mængde kødprotein er mindst 75 volumenprocent (histometrisk) og mindst 80 % (kemisk).

3.3. Foder (kun for produkter af animalsk oprindelse) og råvarer (kun for forarbejdede produkter)

Fedtholdigt kød, især kød og flæsk fra svinebryst, -kæbe og -ryg; fedtindholdet i slutproduktet er begrænset til 35 %, og der skal mindst være 12 % bindevævsfrit kødprotein (MPFCP); krydderiblanding, specielt merian; fåretarme.

3.4. Specifikke etaper af produktionen, som skal finde sted i det afgrænsede geografiske område

Alle etaper i produktionen af »Nürnberger Bratwürste«/»Nürnberger Rostbratwürste« finder sted i det afgrænsede geografiske område. Der er tale om følgende:

— formindskelse af kødets volumen ved findeling eller hakning

— blanding af det findelte/hakkede kød og blanding med krydderier til dannelse af pølseblandingen

— påfyldning i fåretarmene.

3.5. Særlige regler vedrørende udskæring, rivning, emballering osv. af det produkt, som betegnelsen henviser til

Også emballeringen af pølserne skal finde sted i det afgrænsede geografiske område. Emballeringen sker umiddelbart efter fremstillingen i producentens virksomhed. Dette sker af hensyn til kvalitetssikringen, navnlig med henblik på varernes friskhed og smagsegenskaber, og reducerer den risiko for forurening og kontaminering, der er forbundet med transport til et andet sted. Nürnberger Bratwürste (Rost-)Bratwürste er meget følsomme hakkede kødprodukter. Ved uemballerede Nürnberger (Rost-)Bratwürste kan den normale transport, som overholder hygiejnebestemmelserne, medføre varige kvalitetstab inden for få timer.

Med emballeringen umiddelbart efter fremstillingen i producentens virksomhed sikres desuden en højere grad af sporbarhed og oprindelsessikkerhed. Hvis Nürnberger (Rost-)Bratwürste sælges i løs vægt eller i store beholdere og først emballeres på et senere tidspunkt, kan det være vanskeligt at kontrollere, om der udelukkende er tale om det originale produkt.

3.6. Særlige regler for mærkning af det produkt, betegnelsen henviser til

—

4. Kort angivelse af det geografiske områdes afgrænsning

Byen Nürnberg.

5. Tilknytning til det geografiske område

Det geografiske områdes egenart

Produktionen af Bratwurst i Nürnberg er en flere hundrede år gammel tradition, som kan dokumenteres helt tilbage til 1313. Den typiske reduktion af længden og vægten af »Nürnberger Bratwürste«/»Nürnberger Rostbratwürste« kan spores tilbage til mindst 1573. Nürnbergs beliggenhed ved knudepunktet mellem to vigtige handelsruter betød, at man i Nürnberg på et tidligt tidspunkt havde adgang til orientalske krydderier til fremstilling af pølser.

I Nürnberg plejes denne tradition med produktion af grillpølser endnu i dag i stort omfang. F.eks. satte Goethe og Jean Paul i høj grad pris på »Nürnberger Bratwürste«/»Nürnberger Rostbratwürste«. »Bratwurst-Glöcklein« i området St. Sebald var i 1800-tallet ét af de mest berømte værtshuse i Tyskland. Det var ikke blot et sted, hvor overklassen og rigmændene kom, men det var også et absolut must for alle, der besøgte byen.

Produktets egenart

»Nürnberger Bratwürste«/»Nürnberger Rostbratwürste« er kendetegnet ved den usædvanlige, lille form og undertonen af merian. De opfylder en høj kvalitetsnorm, som har været kontrolleret i mange år, er kendt langt uden for Nürnberg-området og værdsættes højt af forbrugerne.

Dette kommer til udtryk i, at standardprogrammet for et besøg i byen nu om dage omfatter, at man spiser »Nürnberger Bratwürste«/»Nürnberger Rostbratwürste« på en af de mange »Bratwurstküchen« eller »Wurstbratereien« i Nürnbergs centrum.

Årsagssammenhængen mellem det geografiske område og produktets særlige egenskaber, omdømme eller andre kendetegn

Den flere hundrede år gamle tradition med produktion af grillpølser i Nürnberg, de høje kvalitetsnormer, som har været kontrolleret i mange år, og den usædvanlige lille form har gjort »Nürnberger Bratwürste«/»Nürnberger Rostbratwürste« kendt og særdeles værdsat overalt i Tyskland og hele verden.

Specialiteten dukkede op i den tidligere kejserby Nürnberg som følge af byens geografiske beliggenhed som et centralt knudepunkt for handels- og krydderiruterne fra Østasien. Herved blev man bekendt med krydderier såsom merian, muskatnød og peber. Det var adgangen til disse krydderier fra Asien, der i første omgang gjorde produktionen mulig. Da Nürnberg var en by med stor fjernhandel og med en række raffinerede moderne traditioner, blev der her produceret mere raffinerede og bedre krydrede pølser, der blev mindre og mindre, og som med tiden blev til den berømte »Nürnberger Bratwurst«. I modsætning til landområderne fokuserede man i byen helt fra begyndelsen mere på kvalitet. Mens det var kvantiteten, der var i højsædet andre steder, var det princippet om »kvalitet frem for kvantitet«, som produktionen i Nürnberg hvilede på, og det var dette, der resulterede i de små pølser.

Reglerne om overholdelse af opskriften og kvaliteten stammer helt tilbage fra den gang, kontrolbestemmelserne blev udstedt af byrådet i Nürnberg. Nürnberg kan sikkert bryste sig af verdens ældste kontrolordning for levnedsmidler, der er omtalt i strafferegler fra år 1300. Ved at offentliggøre opskriften, gennemføre streng kontrol og begrænse produktionen til byområdet har byen Nürnberg været med til at sikre, at pølsens særpræg vidner om dens oprindelse. Tilknytningen til det geografiske område hvilede derfor i begyndelsen på den geografiske beliggenhed som et centralt knudepunkt for krydderi- og handelsruterne og på den tidlige indførelse af levnedsmiddelkontrol. Den geografiske beliggenhed og levnedsmiddelkontrollen samt den tilhørende beskyttelse af opskriften resulterede derfor i pølsernes særlige kvalitet. Kejserbyen med dens omfattende handelsnetværk i hele verden førte til en specialitet, der har været særdeles velkendt lige fra middelalderen og fremefter. I dag bygger tilknytningen på specialitetens omdømme, og der bliver traditionelt sat stor pris på specialiteten i hele verden.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

https://register.dpma.de/DPMAregister/geo/detail.pdfdownload/41217

(1) EUT L 343 af 14.12.2012, s. 1.